b'\n_START_ARTICLE_\nTaulumaalaus\n_START_PARAGRAPH_\nTaulumaalaus eli staffliamaalaus on siirrett\xc3\xa4viss\xc3\xa4 oleva maalaus, joka on tehty irralliselle maalauspohjalle, tavallisesti puulle tai kankaalle. P\xc3\xa4\xc3\xa4osin taulumaalaus kehittyi \xc3\xb6ljymaalauksen my\xc3\xb6t\xc3\xa4 1400-luvulla. Taulumaalausten lis\xc3\xa4ksi on olemassa tiettyyn paikkaan tehtyj\xc3\xa4 sein\xc3\xa4maalauksia ja kiinteit\xc3\xa4 alttarilaitteita sek\xc3\xa4 esimerkiksi pergamentille maalattuja miniatyyrikuvituksia. Taulumaalauksesta k\xc3\xa4ytet\xc3\xa4\xc3\xa4n my\xc3\xb6s nime\xc3\xa4 paneelimaalaus, joka sis\xc3\xa4lt\xc3\xa4\xc3\xa4 vain puulevylle ja vastaavalle pohjalle tehdyt maalaukset._NEWLINE_Apuna taulumaalauksessa on usein maalausteline, joten sit\xc3\xa4 nimitet\xc3\xa4\xc3\xa4n joskus stafliamaalaukseksi. My\xc3\xb6s muita ratkaisuja on k\xc3\xa4ytetty. Pierre Bonnard pingotti maalauskankaat suoraan sein\xc3\xa4\xc3\xa4n maalatessaan ja Jackson Pollock maalasi lattialla._NEWLINE_Taulumaalausta on v\xc3\xa4itetty vanhoilliseksi ja porvarilliseksi. Asiaa on pyritty korjaamaan niin monumentaali- ja sein\xc3\xa4maalausten, taidegrafiikan kuin aineettomamman k\xc3\xa4sitetaiteen avulla. Taulumaalaus on silti s\xc3\xa4ilytt\xc3\xa4nyt vankan asemansa ja perinteiset tekniikat ovat olleet ajoittain my\xc3\xb6s erityisen suosittuja.\n_START_SECTION_\nTaulumaalaus l\xc3\xa4nsimaissa\n_START_PARAGRAPH_\nTaulumaalaus alkoi yleisty\xc3\xa4 1500- ja 1600-luvulla. L\xc3\xa4nsimaisessa taulumaalauksessa on yhtym\xc3\xa4kohtia eurooppalaiseen ajatukseen kuvasta, joka toimii ikkunana joko todelliseen tai kuviteltuun maailmaan. Taiteilijat eiv\xc3\xa4t n\xc3\xa4k\xc3\xb6isyyden tavoittelusta huolimatta pyrkineet suoranaiseen illusionismiin tai harhauttamiseen, vaan tarjoamaan ikkunamaisia n\xc3\xa4kymi\xc3\xa4, joten ei ole ihme, ett\xc3\xa4 kehystetty taulumaalaus sai vahvan aseman._NEWLINE_Taulumaalauksen kohoamisella vallitsevaksi taidemuodoksi oli vaikutuksia taiteilijan ja yleis\xc3\xb6n suhteeseen. P\xc3\xa4\xc3\xa4osa maalauksista oli maalattu 1500-luvulle asti tiettyyn tilaan ja hartauden harjoittamista varten. Teoksen lahjoittaja tilasi teoksen taiteilijalta ja m\xc3\xa4\xc3\xa4r\xc3\xa4si my\xc3\xb6s aiheen, kuten sein\xc3\xa4maalauksissa ja suurissa veistoksissa oli tapana my\xc3\xb6hemminkin. Pienempi\xc3\xa4 ja irrallisia maalauksia taas oli mahdollista maalata itsen\xc3\xa4isemmin. Niit\xc3\xa4 voitiin tehd\xc3\xa4 itseisarvoisina teoksina, joita ihailtiin taideteoksina ennemmin kuin esimerkiksi hartauden v\xc3\xa4linein\xc3\xa4. Toisaalta maalauksista tuli siirrelt\xc3\xa4vin\xc3\xa4 my\xc3\xb6s sisustuselementtej\xc3\xa4 ja esineit\xc3\xa4, joita voitiin myyd\xc3\xa4. Siten taulumaalauksen yleistymisen my\xc3\xb6t\xc3\xa4 my\xc3\xb6s taidekauppa alkoi vakiintua.\n_START_SECTION_\nTaulumaalauksen historiaa\n_START_PARAGRAPH_\nTaulumaalauksesta alkoi tulla normi 1500-1600-luvun j\xc3\xa4lkeen, mutta puulevyille oli maalattu jo pitk\xc3\xa4\xc3\xa4n. Antiikin Kreikan ja Rooman taulumaalauksia ei ole kuitenkaan s\xc3\xa4ilynyt kuin muutamia. Vanhimpia tunnettuja ovat Kreikan Pitsasta l\xc3\xb6ytyneet 500-luvulta eaa. per\xc3\xa4isin olevat taulumaalaukset._NEWLINE_Faijum-maalauksia tehtiin paljon muumioinnin yhteydess\xc3\xa4 ajanlaskun ensimm\xc3\xa4isill\xc3\xa4 vuosisadoilla. Egyptiss\xc3\xa4 on s\xc3\xa4ilynyt noin 900 Rooman keisariajan faijum-maalausta maan kuivien olojen ansiosta. Yksi varhainen hautauksiin liittym\xc3\xa4t\xc3\xb6n taulumaalaus oli Septimius-Severus-Tondo Rooman keisariajalta, noin vuodelta 200._NEWLINE_Puutaululle maalaaminen oli tavallista bysanttilaisessa ja sittemmin ortodoksisessa ikonien maalauksessa. Vanhimmat esimerkit tunnetaan 500-600-luvuilta. Temperaa ja enkaustiikkaa eli vahamaalausta k\xc3\xa4ytettiin antiikissa. Vahamaalauksesta luovuttiin Bysantin aikoihin._NEWLINE_L\xc3\xa4nsi-Euroopassa taulumaalaus nousi alttarilaitteiden ohella suosioon 1100-luvun lopun j\xc3\xa4lkeen uusien liturgisten k\xc3\xa4yt\xc3\xa4nt\xc3\xb6jen ansiosta. Pappi toimi seurakunnan tavoin alttarin etupuolella, joten alttarille j\xc3\xa4i tilaa. Italiassa 1200- ja 1300-luku olivat taulumaalauksen, etenkin alttaritaulujen aikaa, joskin yli 90 prosenttia tauluista oletetaan kadonneen. My\xc3\xb6s Alankomaissa taulumaalaus nousi suosioon. Jan van Eyckilt\xc3\xa4 tunnetaan monia puulle maalattuja teoksia. Yksi vanhimpia s\xc3\xa4ilyneit\xc3\xa4 kankaalle maalattuja \xc3\xb6ljymaalauksia on Berliinin Gem\xc3\xa4ldegaleriess\xc3\xa4 oleva ranskalainen maalaus Madonna ja enkeleit\xc3\xa4 noin vuodelta 1410._NEWLINE_Uusia suuntia taulumaalaukseen toivat Euroopan lis\xc3\xa4\xc3\xa4ntynyt vauraus, humanismi ja taiteen tarkoitusta sek\xc3\xa4 sen tukemista koskeneiden k\xc3\xa4sitysten muuttuminen 1400-luvulla ja my\xc3\xb6hemmin. Maallinen taide antoi mahdollisuuden maalausten k\xc3\xa4ytt\xc3\xb6\xc3\xb6n muun muassa huonekaluissa._NEWLINE_Kangas tuli puulevyjen tilalle Italiassa 1500-luvun alkupuolella venetsialaisten, kuten Andrea Mantegnan johdolla. Noin vuosisataa my\xc3\xb6hemmin kankaaseen siirryttiin my\xc3\xb6s Alankomaissa. Puulle maalaaminen s\xc3\xa4ilytti kuitenkin asemiaan erityisesti Pohjois-Euroopassa. Puuta k\xc3\xa4ytettiin my\xc3\xb6s pieniss\xc3\xa4 maalauksissa esimerkiksi Hollannissa pienoismestarien aikaan. Pieniin kabinettimaalauksiin k\xc3\xa4ytettiin my\xc3\xb6s kuparilevyj\xc3\xa4, jotka usein olivat palvelleet jo kertaalleen grafiikan laattoina.'